Starbucks

Starbucks on yhdysvaltalainen, maailman suurin kahvilaketju. Vuonna 1971 perustetun yrityksen päämaja on Seattlessa. Vuonna 2022 sillä oli yli 35 000 kahvilaa 80 maassa, ja sen vuosittainen liikevaihto on noin 37 miljardia dollaria.

 Konsepti ja toiminta 
Kahvipapu- ja kahvitarvikekauppana 1970-luvulla aloittanut Starbucks on ensimmäinen kahvilaketju, joka on popularisoinut tietyn kahvilakulttuurin brändin ja tehnyt siitä massakulttuuria. Starbucks on 1990-luvulta alkaen markkinoinut kahvia kokonaisvaltaisena kokemuksena ja yhteisöllisenä elämäntyylinä. Ihmiset tulevat Starbucks-kahviloihin paitsi juomaan kahvia, myös tapaamaan toisiaan, pitämään kokouksia, opiskelemaan ja tekemään työtä.

Starbucks-kahvilat julkaisevat säännöllisesti uudenlaisia tuotteita ja makuja. Kahvin toimitusketju on vertikaalisesti integroitunut kahvitiloilta paahtamiseen ja aina valmiiseen juomakuppiin asti, mikä antaa yhtiölle maailmanlaajuisen mittakaavaedun.

Yhtiö kertoo 99 prosentin käyttämistään pavuista olevan eettisesti tuotettuja. Yhtiö käyttää myös runsaasti reilun kaupan papuja ja luomupapuja. Sitä on kuitenkin syytetty papujen ostamisesta lapsityövoimaa käyttäviltä tiloilta.

 Historia 

Starbucksin perustivat yhdysvaltalaiset Jerry Baldwin, Gordon Bowker ja Zev Siegl. Jälkimmäinen jätti yhtiön 1980-luvulla. Yhtiö nimettiin Moby Dick -romaanin perämiehen Starbuckin mukaan.

Ensimmäinen kauppa avattiin vuonna 1971 Seattleen. Perustajat ottivat mallia hollantilaiselta laatukahvin maahantuojalta Alfred Peetiltä. Starbucks oli aluksi vain kahvikauppa, joka myi ensiluokkaista kahvia ja kahvitarvikkeita, ja Peet oli heidän ensimmäinen vihreiden papujen toimittajansa. Yhtiö osti paahtimon Hollannista ja kehitti omat paahtamistekniikkansa. 1980-luvulla yhtiö alkoi kiinnittää huomiota siihen, että hienoista kahveista vähän tietävät asiakkaat voisivat oppia yhtiön tuotteista kaupassa asioidessaan.

Starbucks oli vielä vuonna 1983 pieni alueellinen kauppaketju, mutta sen uusi markkinointipäällikkö Howard Schultz halusi tehdä siitä kansallisen kahvilaketjun. Kun omistajat eivät innostuneet Schultzin ajatuksesta, hän jätti yhtiön ja perusti oman kahviketjunsa. Vuonna 1987 Baldwin ja Bowker myivät Starbucksin Schultzin omistamalle Il Giornale -ketjulle. Schultz yhdisti yhtiöiden toiminnot ja laajensi Starbucksin kansalliseksi kahvilaketjuksi.

Yhtiö listautui pörssiin vuonna 1992, ja sillä oli jo yli 100 kahvilaa Pohjois-Amerikassa. Vuonna 1996 yhtiö avasi ensimmäiset kahvilansa ulkomailla, ja pian siitä tuli koko maailman suurin kahvilaketju. Vuosisadan vaihteessa Starbucks-kahviloita oli noin 2 500 kappaletta 12 maassa. Vuonna 2003 liikkeissä alettiin myydä myös ruokaa.


Vuonna 2007 Starbucks-kahviloiden määrä oli kasvanut 15 000:een. Vuoden 2008 tienoilla ketju koki takaiskuja taantuman ja kilpailun vuoksi, ja sulki 900 liikettä. Vaikeiden vuosien jälkeen yhtiö on jatkanut kasvuaan.

Starbucks ei ole menestynyt kaikissa maissa, joihin se on avannut kahvilansa. Esimerkiksi israelilaisille Starbucksin laihat ja hintavat kahvit eivät maistuneet, joten yhtiö sulki siellä kahvilansa muutaman vuoden jälkeen 2000-luvun alussa.

Venäjällä Starbucks sulki kaikki 130 liikettään vuonna 2022 Venäjän aloittaman sodan seurauksena.

Pohjoismaissa
Starbucks on levittäytynyt myös Pohjoismaihin. Ruotsiin Starbucks perusti ensimmäisen kahvilansa Arlandan kansainväliselle lentoasemalle vuonna 2010. Heinäkuussa 2011 tiedotettiin liikkeen avaamisesta Norjaan Gardermoenin lentoasemalle.

Suomen ensimmäinen kahvila avattiin toukokuussa 2012 Helsinki-Vantaan lentoaseman terminaali 2:n saapuvien aulaan, jonne kaikilla on vapaa pääsy. Toinen kahvila avattiin lokakuussa 2012 terminaali 2:n kaukolentojen alueella.http://www.helsinki-vantaa.fi/ostokset-ja-ravintolat/kahvilat-baarit-ja-ravintolat Kolmas Starbucks avattiin Helsingin keskustaan Akateemisen Kirjakaupan tiloihin marraskuussa 2013.Starbucks avaa kahvilan Akateemiseen kirjakauppaan  Helsingin keskustan toinen Starbucks avattiin keväällä 2016 Kampin kauppakeskukseen. Kampin kauppakeskuksen kahvila suljettiin syyskuussa 2024. Akateemisen Kirjakaupan Starbucks lopettaa maaliskuussa 2026.

Vuonna 2015 Starbucks ja Ruokakesko solmivat sopimuksen Starbucks-kahviloiden avaamisesta K-kauppoihin eri puolille Suomea.YLEX Uutiset: Kesko ja Starbucks yhteistyöhön - siirappikahvia pian koko kansalle Tämän sopimuksen myötä avattiin kahvilat kauppakeskus Selloon Espooseen sekä kauppakeskus Jumboon ja Myyrmanniin Vantaalla. Syksyllä 2020 Kesko päätti kuitenkin luopua yhteistyöstä kysynnän puutteen vuoksi, ja Espoon ja Vantaan kauppakeskuksiin perustetut kolme kahvilaa lopettivat toimintansa.

Lähteet

Aiheesta muualla

Starbucks
Starbucks Union 

Luokka:NASDAQ-100-indeksi
Luokka:Kahvilaketjut
Luokka:Yhdysvaltalaiset pörssiyhtiöt
Luokka:Seulonnan keskeiset artikkelit